謁岱祠即事
作者：晁補之
朝代：宋

paragraphs: 澤南三百里，極望橫天雲。
雲端色凝黛，諦視初可分。
崢嶸介丘像，澒洞元氣屯。
頃刻有變化，慘澹殊明昏。
天行帝出震，其位生物元。
不周僨西北，川乃東南奔。
寧知六鼇死，竟使二山淪。
不有是難傾，孰維大塊根。
嘗聞周官說，實惟天帝孫。
神靈所鎮守，民物斯芘存。
幽明脗一理，有道惟常尊。
不覺下馬拜，僮奴亦蹲循。
迺知正直理，足使冥頑敦。
三王有損益，商人所尊神。
明法或不懼，夜行安得逡。
以此輔世教，庶幾驅驁民。
暮宿太平驛，不眠慮絲棼。
明朝好天色，萬象開胚渾。
勢橫恒碣盡，支壓齊魯蹲。
五色冒日觀，一握通帝閽。
恢拓下嶊嶉，青蒼上氤氳。
泉石競沮洳，煙嵐互紛綸。
高舉躐風海，深蹯跆火輪。
濤波卷堆阜，一一溟渤吞。
棋枰視井邑，匕箸藏松椿。
碧瓦峙雙闕，紅牆繚長闉。
願瞻巖閟客，內滌邪垢魂。
賜臣登絕頂，一覽神秀原。
萬壑射窈窕，三壇矗嶙峋。
莽不睹項領，何能窮䏶跟。
稍稍指鳬繹，依依數亭云。
松列大夫爵，驘識將軍墳。
瑣屑澗花麗，霏微崖藥薰。
廣大良有以，奇險安足論。
瑰詭有形上，頹然德彌惇。
得無希夷子，傲世逃深蓁。
亦有黄冠士，相對如麖麏。
此曹嚙草木，語道良未聞。
解榻坐中觀，洗心馳大鈞。
形氣要得一，不然隨物泯。
是事亦姑置，幽尋聊可勤。
初疑無字碑，瑩潔誰敢文。
又怪玉女井，高絕何由奫。
俯穿鬭仙巖，鳥下天壁垠。
側度五賢堂，熊經背逡巡。
劍石危數履，女蘿柔屢捫。
揮斥八極遠，風來袂軒軒。
寥廓自無梯，猶疑天可賓。
陰谷不敢視，恐落魑魅羣。
安得遂獨往，身如黄鵠翻。
周流遍五嶽，採掇芝英繁。
即欲憩圓嶠，或當止崑崙。
衆真迎我語，一笑顔玉溫。
是中差可樂，子胡戀塵樊。
答此太遺物，身閒猶事君。
重華迹已遠，秦漢事方煩。
成功屬吾宋，五禮垂後昆。
皇帝二載春，臣備太史員。
紬繹自帝典，頗識康哉言。
泥金白玉字，願頌無前勳。
有志類韓愈，無書愧文園。
臣髮將雪素，臣心猶日暾。
今此在林藪，跳身同玃猿。
徒觀衆山小，愁絕下天門。